OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Uredba (EU) 2017/1939 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) je bila sprejeta 12. oktobra 2017 in je začela veljati 20. novembra 2017. EJT je 1. junija 2021 prevzelo naloge preiskave in pregona, ki so mu bile dodeljene s to uredbo. EJT je pristojno za preiskavo, pregon in obtožbo storilcev in udeležencev pri kaznivih dejanjih, ki škodujejo finančnim interesom Unije in ki so predvidena v Direktivi (EU) 2017/1371 ter določena v Uredbi (EU) 2017/1939. V skladu s členom 8 Uredbe (EU) 2017/1939 glavni urad EJT med drugim sestavljajo evropski glavni tožilec in evropski tožilci.

Člen 14 Uredbe (EU) 2017/1939 ureja imenovanje in razrešitev evropskega glavnega tožilca, ki ga v medsebojnem soglasju imenujeta Evropski parlament in Svet. V skladu s členom 14(3) Uredbe (EU) 2017/1939 se izbira opravi na podlagi javnega razpisa za predložitev kandidatur, nato pa izbirna komisija sestavi ožji seznam kvalificiranih kandidatov ter ga predloži Evropskemu parlamentu in Svetu. Člen 14(3) Uredbe (EU) 2017/1939 tudi določa, da Svet na predlog Komisije določi operativna pravila izbirne komisije.

Člen 16 Uredbe (EU) 2017/1939 ureja imenovanje in razrešitev evropskih tožilcev. Njegov prvi odstavek določa, da mora vsaka država članica, ki je vključena v okrepljeno sodelovanje v zvezi z ustanovitvijo EJT, predlagati tri kandidate, ki izpolnjujejo zahteve iz navedenega člena. Člen 16(2) Uredbe (EU) 2017/1939 določa, da Svet po prejemu utemeljenega mnenja izbirne komisije iz člena 14(3) Uredbe (EU) 2017/1939 izbere in imenuje enega kandidata na mesto evropskega tožilca za zadevno državo članico.

Svet je 13. julija 2018 na predlog Komisije sprejel Izvedbeni sklep Sveta (EU) 2018/1696 o operativnih pravilih izbirne komisije, ki je bil nato spremenjen z Izvedbenim sklepom Sveta (EU) 2020/1008. Svet je 18. septembra 2018 imenoval člane izbirne komisije.

Svet je 27. julija 2020 imenoval prve evropske tožilce EJT. V skladu s členom 2 Izvedbenega sklepa Sveta (EU) 2020/1117 je bilo osem evropskih tožilcev imenovanih za neobnovljivo obdobje treh let od 29. julija 2020. Zato jih bo julija 2023 moralo nadomestiti osem novih evropskih tožilcev. Osem evropskih tožilcev bo imenovanih v skladu s postopkom iz člena 16 Uredbe (EU) 2017/1939, ki vključuje razgovor z izbirno komisijo.

V skladu s pravilom VI.2 operativnih pravil izbirne komisije bi morala izbirna komisija opraviti razgovore s kandidati, ki jih države članice predlagajo za mesto evropskega tožilca. Razgovori se opravijo osebno. Glede na nedavne epidemiološke razmere v zvezi z izbruhom COVID-19 bi bilo treba pojasniti, da se lahko na podlagi odločitve izbirne komisije, bodisi na lastno pobudo bodisi na zahtevo kandidata, razgovor opravi tudi prek videokonference. Ker enako pravilo o osebnem razgovoru velja za razgovor izbirne komisije s kandidati za mesto evropskega glavnega tožilca v skladu s pravilom VI.1, bi bilo treba zaradi doslednosti spremeniti tudi zadnje navedeno pravilo. Če se razgovor opravi prek videokonference, bi morala imeti izbirna komisija v obeh primerih možnost, da njene razprave potekajo na enak način. V ta namen je primerno dodati pojasnitev v pravilo IV o razpravah izbirne komisije.

Zato je cilj tega predloga pojasniti, da se lahko izbirna komisija iz člena 14(3) Uredbe (EU) 2017/1939 odloči, da razgovore s kandidati opravi prek videokonference, če je to nujno ali učinkovitejše, kadar osebni razgovori niso dovoljeni ali priporočljivi, in da njene razprave potekajo na enak način.

•Skladnost z veljavnimi predpisi s področja zadevne politike

EJT je bilo ustanovljeno z Uredbo (EU) 2017/1939, ki je bila sprejeta na podlagi člena 86 PDEU. Komisija s predložitvijo tega predloga spremembe Izvedbenega sklepa Sveta (EU) 2018/1696, kakor je bil spremenjen z Izvedbenim sklepom Sveta (EU) 2020/1008, izpolnjuje svoje obveznosti iz členov 14(3) in 16(2) Uredbe (EU) 2017/1939. Ta predlog bo omogočil učinkovito izvajanje postopkov izbire in imenovanja evropskega glavnega tožilca in evropskih tožilcev. Zato je ta predlog skladen z obstoječimi določbami politike na zadevnem področju.

•Skladnost z drugimi politikami Unije

Ta pobuda je skladna z drugimi politikami Unije, namenjenimi krepitvi zaščite finančnih interesov Unije.

2.PRAVNA PODLAGA, SUBSIDIARNOST IN SORAZMERNOST

•Pravna podlaga

Predlog temelji na členu 14(3) Uredbe (EU) 2017/1939.

•Subsidiarnost (za neizključno pristojnost)